google/wiki40b huggingface dataset:
Οργανισμός Εργατικής Κατοικίας

Κατάργηση

Οι Οργανισμοί Εργατικής Κατοικίας και Εργατικής Εστίας καταργήθηκαν το 2012, ως Ν.Π.Δ.Δ. μετά από συνεχή κοινωνική δράση 70 και πλέον ετών, βάσει των άρθρων 1§6 και 2§1 του ν. 4046/12, σε εκτέλεση των ρυθμίσεων του Κεφαλαίου Ε΄ «Διαρθρωτικές Μεταρρυθμίσεις», παράγραφος 29 του Μνημονίου Οικονομικής και Χρηματοπιστωτικής Πολιτικής και του Κεφαλαίου 4 «Διαρθρωτικές Μεταρρυθμίσεις για την Ενίσχυση της Ανάπτυξης» παράγραφος 4.1 «Διασφάλιση της ταχείας προσαρμογής της αγοράς εργασίας και ενίσχυση των θεσμών της αγοράς εργασίας» του Μνημονίου Συνεννόησης στις Συγκεκριμένες Προϋποθέσεις Οικονομικής Πολιτικής, τα σχέδια των οποίων εγκρίθηκαν κατά την παρ. 2 του άρθρου 1 και προσαρτήθηκαν, ως παράρτημα στο N.4046/212.
Ο ΟΑΕΔ με το Ν.4144/2013 (ΦΕΚ 88Α/18-4-2013) κατέστη καθολικός διάδοχος των καταργηθέντων φορέων Οργανισμού Εργατικής Κατοικίας (ΟΕΚ)–Οργανισμού Εργατικής Εστίας (ΟΕΕ).
Αγία Κυριακή Θεσπρωτίας

Γεωγραφία

Η Αγία Κυριακή βρίσκεται στην Α. Θεσπρωτία, σε ορεινή τοποθεσία στο διάσελο ανάμεσα στους βόρειους πρόποδες των ορέων Παραμυθιάς και Σουλίου, λίγο πρίν τα όρια με τον νομό Ιωαννίνων. Η κοινότητα είναι χαρακτηρισμένη ως αγροτικός ορεινός οικισμός, με έκταση 18,751 χμ² και μέσο σταθμικό υψόμετρο 670. Aπέχει από την Ηγουμενίτσα, 50 χλμ. περίπου, προς τα Α.

Ιστορικά στοιχεία

Κοντά στο χωριό εντοπίζεται η θέση αρχαίας κώμης (ελληνιστικών και ρωμαϊκών χρόνων), η οποία υπαγόταν διοικητικά στην κοντινή ρωμαϊκή αποικία της Φωτικής. Οι κάτοικοι του ορεινού αυτού οικισμού, που έλεγχε μια φυσική διάβαση προς την αρχαία Μολοσσία, θα ασχολούνταν με την κτηνοτροφία και την υλοτομία, όπως συμπεραίνεται από το παρακείμενο δάσος από έλατα και πεύκα.

Πληθυσμικά στοιχεία

Η εξέλιξη πληθυσμού της Αγίας Κυριακής έχει ως εξής: κάτοικοι 131 (1961), 50 (1971), 86 (1991), 46 (2001), 27 (2011).
Κανά

Η Κανά (σημερινή Kafr Kanna) είναι Βιβλικό χωριό της Γαλιλαίας.
Έγινε γνωστό από το ομώνυμο θαύμα του Ιησού Χριστού όπου στο χωριό αυτό κατά τη διάρκεια κάποιου γάμου ο Ιησούς Χριστός μετέτρεψε ύδωρ σε οίνο.
Υπ΄ όψη ότι ο Χριστιανισμός είναι η μοναδική μονοθεϊστική σήμερα Θρησκεία στη οποία ο οίνος φέρεται ευλογημένος.
Η Κανά αναφέρεται από τον Ευαγγελιστή Ιωάννη.
Διακήρυξη Μπάλφουρ

Η Διακήρυξη Μπάλφουρ του 1917 είναι μια ανοικτή επιστολή που χρονολογείται από τις 2 Νοεμβρίου 1917 και υπογράφηκε από τον Άρθουρ Μπάλφουρ , τον Βρετανό Υπουργό Εξωτερικών. Απευθύνεται στο Λόρδο Λάιονελ Ουόλτερ Ρόθτσιλντ (1868-1937), εκπροσώπηση της βρετανικής εβραϊκής και οικονομικής κοινότητας του σιωνιστικού κινήματος, με σκοπό την αναμετάδοση. 
Η δήλωση δημοσιεύτηκε στους Τάιμς στις 9 Νοεμβρίου, στο ένθετο " Παλαιστίνη για τους Εβραίους. Επίσημη συμπάθεια. " 
Με την επιστολή αυτή, το Ηνωμένο Βασίλειο τάσσεται υπέρ της ίδρυσης εβραϊκού κράτους στην Παλαιστίνη. Η δήλωση αυτή θεωρείται ως ένα από τα πρώτα βήματα στη δημιουργία του κράτους του Ισραήλ. Πράγματι, η υπόσχεση που περιέχει θα εφαρμοστεί κατά τη διάσκεψη του Παρισιού (1919), πριν από τη διάσκεψη του Σαν Ρέμο (Απρίλιος 1920), κάτι που επιβεβαιώθηκε από τη Συνθήκη των Σεβρών (Αύγουστος 1920).
Κάτω Χώρα Αιτωλοακαρνανίας

Γεωγραφία - Ιστορία

Η Κάτω Χώρα βρίσκεται λίγο χαμηλότερα από την Άνω Χώρα, στις νότιες πλαγιές της βουνοκορφής Κερασοβούνι, ανάμεσα σε δύο χειμάρρους που ενώνονται στο μύλο του Καρατούμπα και σχηματίζουν το Λομποτιανίτικο ρέμα το οποίο καταλήγει στον παραπόταμο Κότσαλο. Απέχει 56 χλμ. ΒΑ από τη Ναύπακτο και μόλις 3,5 χλμ. από την Άνω Χώρα. Διαθέτει αρκετές τουριστικές υποδομές και όμορφες πεζοπορικές διαδρομές όπως το φαράγγι του Κότσαλου ανάμεσα στη Κάτω και Άνω Χώρα.

Ιστορία

Το χωριό δημιουργήθηκε μεταξύ των ετών 1454 και 1550 από κατοίκους παλαιότερου χωριού στη θέση "Παλιοχώρια" που άλλοι μετακινήθηκαν προς αυτό και άλλοι προς Άνω Χώρα. Το αρχικό του όνομα ήταν Μικρά Λομποτινά και ο Γάλλος περιηγητής Φρανσουά Πουκεβίλ την αναφέρει, την περίοδο της τουρκοκρατίας, μεταξύ των χωριών της περιοχής των Κραβάρων να κατοικείται από 15 οικογένειες. Μετονομάσθηκε σε Κάτω Χώρα το 1928 με το ΦΕΚ: 81/1928. Ο ίδιος αναφέρει, το 1815, ότι βρήκε τα ερείπια παλιού μοναστηριού με όνομα Τρίμορφο, δηλαδή Αγία Τριάδα, που κάποτε είχε 340 μοναχούς και το είχε κτίσει ο Δομίτιος και προφανώς συνδέεται με το σημερινό ξωκλήσι της Αγίας Τριάδας στα βόρεια του χωριού. Στην ευρύτερη περιοχή έχουν βρεθεί αρκετά ευρήματα (τάφοι, κεραμικές πλάκες και σπόνδυλοι από κίονα ναού) που φανερώνουν αρχαία κατοίκησή της.
Σαουαρμά

Ιστορία

Το ψήσιμο μιας κάθετης σούβλας από φέτες κρεμμυδιού και το κόψιμο αναπτύχθηκε ον 19ο αιώνα στην Οθωμανική Τουρκία. Αυτό είναι το ντόνερ κεμπάπ, που είναι η προέλευση του σαουαρμά, το Μεξικανικό τάκος αλ παστόρ και ο ελληνικός γύρος.

Ετυμολογία

Η λέξη σαουαρμά είναι η αραβική μεταφορά της τουρκικής λέξης çevirme tʃeviɾˈme 'που γυρνά', αναφερόμενο στη σούβλα που γυρίζει. Τα τουρκικά και ελληνικά ονόματα, döner και γύρος, αναφέρονται επίσης στη στροφή.

Προετοιμασία

Τα αποκομμένα τεμάχια αποκόπτονται από το μπλοκ του κρέατος για σερβίρισμα και το υπόλοιπο τμήμα του κρέατος διατηρείται ενώ θερμαίνεται στην περιστρεφόμενη σούβλα. Το σαουαρμά μπορεί να σερβιριστεί σε ένα πιάτο (γενικά με συνοδεία) ή σαν σάντουιτς ή τυλιγμένο. Το Σαουαρμά τρώγεται συνήθως με ταμπουλέχ, φατούς, ψωμί ταμπούν, ντομάτα και αγγούρι. Οι κορυφές περιλαμβάνουν ταχίνι, χούμους, γογγύλια και αμπά.
Εύβουλος ο Εφέσιος

Ο Εύβουλος ο Εφέσιος ήταν αρχαίος Έλληνας φιλόσοφος, του οποίου οι ακριβείς χρονολογίες θανάτου και γέννησης δεν είναι γνωστές σύμφωνα με τα Ελληνικά Χρονικά του Αττάλου.
Καταγόταν από την Έφεσο, από όπου και η προσωνυμία του. Ήταν γιος του Καλλικράτη. Υπήρξε μαθητής του Λακύδη και του Βοήθου από τον Μαραθώνα. Περιλαμβάνεται στους φιλοσόφους της Μεγάλης Ακαδημίας.
Σύνταγμα της Μάλτας

Το ισχύον Σύνταγμα της Μάλτας υιοθετήθηκε στις 21 Σεπτεμβρίου 1964 και χαρακτηρίζεται ως ο υπέρτατος νόμος του κράτους. Έχει τροποποιηθεί είκοσι τέσσερις φορές, με πιο πρόσφατη τροποποίηση το 2007 με τη δημιουργία της υπηρεσίας του Συνηγόρου του Πολίτη. Η Μάλτα έγινε το 1964 μια κοινοβουλευτική δημοκρατία εντός της Βρετανικής Κοινοπολιτείας. Η Βασίλισσα Ελισάβετ Β΄ ήταν ο ανώτατος άρχοντας της Μάλτας, ωστόσο το 1974 η χώρα έγινε αβασίλευτη δημοκρατία.
Ο Πρόεδρος της Δημοκρατίας διορίζεται από το Κοινοβούλιο. Με τη σειρά του, ο πρόεδρος διορίζει ως Πρωθυπουργό τον αρχηγό του κόμματος που θα κερδίσει την πλειοψηφία των κοινοβουλευτικών εδρών στις γενικές εκλογές. Ο πρόεδρος διορίζει, επίσης, μετά από εισήγηση του πρωθυπουργού, τους υπουργούς της κυβέρνησης. Σύμφωνα με το Σύνταγμα οι γενικές εκλογές διεξάγονται τουλάχιστον κάθε πέντε χρόνια. Καθιστά τη Μάλτα ως μια φιλελεύθερη κοινοβουλευτική δημοκρατία. Διασφαλίζει τα θεμελιώδη ανθρώπινα δικαιώματα των πολιτών και διαχωρίζει τις εξουσίες σε εκτελεστική, νομοθετική και δικαστική.
Ο πολιτικώς χρεωστούμενος

Ο όρος "πολιτικῶς χρεωστούμενος" χρησιμοποιείται στο βυζαντινορωμαϊκό δίκαιο για να δηλώσει τον "δανειστή" προς τον οποίο υπάρχει χρέος από σύμβαση ("συνάλλαγμα"), η οποία ρυθμιζόταν από τη Δωδεκάδελτο , που ήταν ο "πολιτικός νόμος" του Ρωμαϊκού Δικαίου λ.χ. από πώληση (πρᾶσιν), μίσθωση, ανταλλαγή κ.λπ.
Στο Ρωμαϊκό και στο Βυζαντινορωμαϊκό Δίκαιο ίσχυε ο κανόνας "Πᾶς ἄνθρωπος ἤ πολιτικῶς χρεωστεῖται ἤ πραιτωρίως"  .
ΟΥΕΦΑ Σούπερ Καπ 2012

Στάδιο

Το Στάδιο Λουί Β΄ στο Μονακό ήταν το γήπεδο που χρησιμοποιήθηκε και το 2012, καθώς χρησιμοποιείται από το 1998.
Αυτός ο αγώνας Σούπερ Καπ ήταν ο τελευταίος που διεξήχθη στο Στάδιο Λουί Β΄, καθώς από την επόμενη χρονιά, το Σούπερ Καπ δα διεξάγεται σε διαφορετικά γήπεδα.
Τολμπάτσικ

Περιγραφή

Το Πλόσκι Τολμπάτσικ (σημαίνει «επίπεδο Τολμπάτσικ») είναι ένα ασπιδωτό ηφαίστειο. Στην κορυφή του βρίσκονται καλντέρες παρόμοιες με αυτές των ηφαιστείων της Χαβάης με διάμετρο μέχρι 3 χιλιόμετρα. Η καλντέρα στην κορυφή του δημιουργήθηκε πριν 6.500 χρόνια, από μια μεγάλη έκχυση λάβας, η οποία συνοδεύτηκε από μια μεγάλη κατολίσθηση τμήματος των νοτίων πλαγιών του Όστρι Τολμπάτσικ. Από τις μεγάλες ζώνες ρήξης του ηφαιστείο έχουν εκχυθεί μεγάλες ροές λάβας κατά το Ολόκαινο. Η κορυφή του Πλόσκι Τολμπάτσικ βρίσκεται σε υψόμετρο 3.085 μέτρων. Δυτικά του βρίσκεται η άλλη κορυφή του συμπλέγματος, το Όστρι Τολμπάτσικ («κοφτερό Τολμπάτσικ»). Νότια του ηφαίστειο βρίσκεται το πεδίο λάβας Τολμπάτσικ, το οποίο φτάνει σε απόσταση 40 χιλιομέτρων από το κυρίως σύμπλεγμα και περίεχει αρκετούς κώνους τέφρας. Μοιάζει με τις ζώνες ρήξης των ηφαιστείων της Χαβάης.

Δραστηριότητα

Το Πλόσκι Τολμπάτσικ την περίοδο 1975-1976 παρήγαγε την μεγαλύτερη ποσότητα βασαλτικής λάβας τα ιστορικά χρόνια στην Καμτσάτκα. Η δραστηριότητα έλαβε χώρα στην κορυφή και την νοτια-νοτιοδυτικά ζώνη ρήξης, 18 και 28 χιλιόμετρα μακριά από την κορυφή. Ο συνολικός όγκος της λάβας που εκχύθηκε ήταν 1,2 κυβικά χιλιόμετρα. Ο όγκος τέφρας που παρήγαγε το ηφαίστειο ήταν σχεδόν 1 χλμ³, κατατάσσοντας την έκρηξη τουλάχιστον ως 4 στην κλίμακα VEI. 
Η πιο πρόσφατη έκρηξη του Τολμπάτσικ άρχισε τις 27 Νοεμβρίου 2012. Πριν την έκρηξη είχαν προηγηθεί κάποιες σεισμικές δονήσεις στη περιοχή που δεν προμήνυαν κάποια έκρηξη. Παρόλα αυτά ένα ισχυρό σεισμικό σμήνος τις 26 και 27 Νοεμβρίου 2012 έδειχαν ότι το ηφαίστειο ήταν έτοιμο να εκραγεί. Στις πλαγιές του Τολμπάτσικ είχαν δημιουργηθεί δύο ρωγμές μήκους 1,7 και 1,9 χιλιομέτρων από τις οποίες εκχυνόταν λάβα. Μέχρι τα μέσα Δεκεμβρίου οι ροές λάβας έχουν φτάσει σε απόσταση τριάντα χιλιομέτρων από το ηφαίστειο και έχουν καταστρέψει δύο κτίρια, χωρίς όμως να προκαλέσουν θύματα. Παρά τις απαγορεύσεις εκατοντάδες τουρίστες επισκεύτηκαν το ηφαίστειο.
Γκασπάτσο

Το γκασπάτσο (ισπ. Gazpacho) είναι μια παραδοσιακή σούπα της Ισπανίας.
Πρόκειται για μια κρύα, κάπως πηχτή σούπα με βάση τη ντομάτα, η οποία συνηθίζεται πολύ το καλοκαίρι στη ζεστή Ανδαλουσία, ως δροσιστικό πιάτο. Φτιάχνεται με ντομάτες, σκόρδο, ελαιόλαδο και ξύδι, στα οποία καμιά φορά προστίθεται τριμμένο ψωμί.
Βάργιανη Φωκίδας

Γενικά στοιχεία

Το χωριό είναι κτισμένο στις πλαγιές της κορυφής Γερολέκας του Παρνασσού σε υψόμετρο 880 μέτρων. Αξιοθέατο της περιοχής είναι η Νεραϊδοσπηλιά που βρίσκεται στο μέσο ενός βράχου στα νότια του χωριού και διαθέτει σταλακτίτες και σταλαγμίτες. Ο οικισμός γιορτάζει στις 26 Ιουλίου, ημέρα της Αγία Παρασκευής, στον ομώνυμο κεντρικό ναό του χωριού. Στη Βάργιανη πραγματοποιήθηκαν τα γυρίσματα της τηλεοπτικής σειράς Ο φωτογράφος του χωριού (ΕΡΤ, 1977). 
Διοικητικά το χωριό ανήκε μέχρι το 1997 στην επαρχία Παρνασσίδος. Από το 1997 μέχρι το 2011 αποτέλεσε τμήμα του Δήμου Γραβιάς ενώ έκτοτε υπάγεται στον καλλικρατικό Δήμο Δελφών.

Ιστορικά στοιχεία

Κατά τη διάρκεια της Ελληνικής Επανάστασης του 1821 η Βάργιανη ανέδειξε αρκετούς αγωνιστές όπως οι Ηλίας Αντιπάτης, Νίκος Μπαλαούρας και καπετάν Λιάπης, ενώ είκοσι κάτοικοί της συμμετείχαν και στην άλωση του κάστρου των Σαλώνων. Παράλληλα κοντά στο χωριό έλαβε χώρα τον Σεπτέμβριο του 1824 η μάχη της Πανάσσαρης κατά την οποία οι δυνάμεις των επαναστατημένων Ελλήνων (ανάμεσά στους επικεφαλής συγκαταλέγονταν μεταξύ άλλων οι Γεώργιος Δράκος, Γιώτης Δαγκλής, Χριστόφορος Περραιβός κλπ) που είχαν συγκεντρωθεί νωρίτερα στη Βάργιανη νίκησαν τα οθωμανικά στρατεύματα του Δερβίζ πασά.
The Bang Bang Club (ταινία)

Βιβλίο "The Bang-Bang Club: Snapshots from a Hidden War"

Το βιβλίο έγραψαν τα δύο επιζώντα μέλη του ομώνυμου γκρουπ, Greg Marinovich και Joaao Silva, που δημοσιεύτηκε το 2000. Δέκα χρόνια αργότερα μεταφέρθηκε και στο κινηματογραφικό πανί. Μέσα σε 300 σελίδες αφηγούνται την ιστορία τους ως μέλη του bang bang club, τις περιπέτειες που πέρασαν καλύπτοντας τα γεγονότα την περίοδο του Απαρτχάιντ και καταγράφοντας αξιομνημόνευτες στιγμές μέσα από τους φωτογραφικούς τους φακούς. Πέρα από συνεργάτες, υπήρξαν στενοί φίλοι και βίωσαν μαζί τα ηθικά διλήμματα που προέκυπταν όσο επιτελούσαν το έργο τους, την καταγραφή αληθινών γεγονότων. Για παράδειγμα, πότε πρέπει να κατεβάσεις τη φωτογραφική μηχανή; Πότε πρέπει να αφήσεις την αμερόληπτη στάση σου εν ώρα δουλειάς και να τρέξεις να βοηθήσεις; Πέρα λοιπόν από τις καθημερινές διαμάχες που είχαν καθήκον να καταγράψουν, έρχονταν αντιμέτωποι καθημερινά με τέτοια ηθικά διλήμματα.

Πλοκή

Η ιστορία ξεκινά με τη γνωριμία του θαρραλέου freelance φωτορεπόρτερ Greg Marinoch με τα υπόλοιπα θαρραλέα μέλη του γκρουπ, οι οποίοι εργάζονται για καταξιωμένες εφημερίδες. Συνεχίζει με τη σταδιακή ενσωμάτωσή του ενώ παράλληλα εστιάζει στις περιπέτειες που πέρασαν καταγράφοντας καθημερινά τα γεγονότα την περίοδο του Απαρτχάιντ, τα συναισθήματά τους εν ώρα εργασίας, τις φιλοδοξίες και κυρίως τα ηθικά διλήμματα που τους προβλημάτιζαν. 
Η ταινία είναι βασισμένη σε πραγματικά γεγονότα, ενδεικτικό παράδειγμα αποτελεί η βράβευση του Kevin Carter με βραβείο Πούλιτζερ για Αξιόλογη Φωτογραφία που απεικόνιζε ένα υποσιτισμένο κοριτσάκι λίγο πριν φτάσει στο σταθμό τροφοδοσίας του ΟΗΕ καθώς κι ένα όρνεο που περίμενε το θάνατό του. Παρόλο που η συγκεκριμένη φωτογραφία έφερε ως αποτέλεσμα την αύξηση της βοήθειας στα πληγέντα χωριά του Σουδάν, ο Κέβιν κατηγορήθηκε από τον κόσμο που δεν το βοήθησε, γεγονός που του προκάλεσε κατάθλιψη και τελικά τον οδήγησε στην αυτοκτονία με μονοξείδιο του άνθρακα, σε ηλικία 33 ετών τον Ιούλιο του 1994.
Πέρα από τη ρεαλιστικότητα που τη χαρακτηρίζει ως ταινία είναι εξίσου έντονο και το δραματικό στοιχείο.

Κριτικές

Η ταινία έχει λάβει ανάμεικτες κριτικές. Σε γενικές γραμμές, με βάση πάντα τις κριτικές θα μπορούσε να χαρακτηριστεί ως μια μέτρια ταινία. 
Οι κριτικές στο IMDb από χρήστες και κριτικούς έχουν δώσει στην ταινία 7/10 αστεράκια. 
Στην ηλεκτρονική έκδοση της εφημερίδας The Guardian  η κριτική για την ταινία επιβεβαιώνει τις αμφιλεγόμενες απόψεις.
Στο site Rotten Tomatoes η δική του κριτική έδωσε στην ταινία ποσοστό 49% και το κοινό που ψήφισε έδωσε 60%.
Στο site Letterboxd από το κοινό που ψήφισε, το μεγαλύτερο ποσοστό (28% συγκεκριμένα) της έδωσε 3,5/5 αστεράκια.
Κοινή εξωτερική πολιτική και πολιτική ασφάλειας

Ιστορία

Η συνεργασία σε διεθνείς διαπραγματεύσεις, υπό την Κοινή Εμπορική Πολιτική, ισχύει από τότε που δημιουργήθηκε η Κοινότητα. Η ΚΕΠΠΑ εμφανίστηκε για πρώτη φορά στην δημιουργία της Ευρωπαϊκής Πολιτικής Συνεργασίας το 1970. Η Ευρωπαϊκή Πολιτική Συνεργασία ήταν μια ανεπίσημη διαδικασία στην οποία τα κράτη μέλη λάμβαναν αποφάσεις εξωτερικών ζητημάτων και προωθούσαν τις κοινές πολιτικές. Συστήθηκε επίσημα στην τότε Ευρωπαϊκή Κοινότητα από τη Τελική Πράξη και αργότερα μετονομάσθηκε σε "Κοινή εξωτερική πολιτική και πολιτική ασφάλειας" από τη Συνθήκη του Μάαστριχτ. 
Η Συνθήκη του Μάαστριχτ δίνει στην ΚΕΠΠΑ τη δυνατότητα να προωθήσει τα συμφέροντα της ΕΕ καθώς και τα συμφέροντα ολόκληρης της διεθνούς κοινότητας. Αυτό περιλαμβάνει την προώθηση της διεθνούς συνεργασίας, του σεβασμού των ανθρωπίνων δικαιωμάτων, τη δημοκρατία καθώς και τον κανόνα των νόμων.

Μέλλον

Σύμφωνα με την Συνθήκη της Λισαβόνας, η θέση του Ύπατου Εκπροσώπου θα συγχωνευθεί με τη θέση του Ευρωπαϊκού Επιτρόπου Εξωτερικών Σχέσεων δίνοντας του έτσι τη θέση του αντιπροέδρου της Επιτροπής. Η θέση θα μετονομασθεί σε "Ύπατος Εκπρόσωπος της Ένωσης για Θέµατα Εξωτερικής Πολιτικής και Πολιτικής Ασφαλείας". Το σύστημα των πυλώνων θα καταργηθεί, φέρνοντας την εξωτερική πολιτική κάτω από ένα υπερεθνικό έλεγχο.
Ταραντέλα

Ιστορία

Στην ιταλική περιοχή Ταράντο της Απουλίας, το δάγκωμα μιας τοπικής αράχνης - λύκου, που ονομάζεται ταραντούλα, ήταν εξαιρετικά δηλητηριώδες και οδηγούσε το άτομο σε μια υστερική κατάσταση η οποία είναι γνωστή ως ταραντισμός (ιταλικά tarantism). Αυτό έγινε γνωστό ως ταραντέλα. Τα παλαιότερα των εγγράφων που παραπέμπουν τη σχέση μεταξύ μουσικής εξορκισμού και του δαγκώματος της ταραντούλας είναι χρονολογημένα γύρω στο 1100 π.Χ.. Ο R.Lowe Thompson πρότεινε ότι ο χορός είναι μια επιβίωση από μια διονυσιακή λατρεία στην παρανομία. Ο Τζον Κόμπτον αργότερα αναφέρει ότι η Ρωμαϊκή Σύγκλητος είχε καταστείλει αυτές τις αρχαίες διονυσιακές τελετές. Στο 186 π.Χ. η ταραντέλα επανεμφανίζεται με το πρόσχημα της θεραπείας έκτακτης ανάγκης για τα θύματα της ταραντούλας.
Η παράδοση παραμένει στην περιοχή και είναι γνωστή ως νεοταραντισμός. Πολλοί νέοι καλλιτέχνες, ομάδες και διάσημοι μουσικοί συνεχίζουν να κρατούν ζωντανή την παράδοση αυτή. Η μουσική είναι πολύ διαφορετικού ρυθμού, είναι ταχύτερη αλλά έχει παρόμοιες υπνωτικές επιδράσεις, ιδιαίτερα όταν οι άνθρωποι εκτίθενται στο ρυθμό της για μεγάλο χρονικό διάστημα. Η μουσική χρησιμοποιείται στη θεραπεία των ασθενών με ορισμένες μορφές κατάθλιψης ή υστερίας και οι επιπτώσεις της στο ενδοκρινικό σύστημα έγιναν πρόσφατα αντικείμενο έρευνας.
2244 Τέσλα

Φυσικά χαρακτηριστικά

O φασματικός τύπος του Τέσλα είναι C (ανθρακούχος). Τα υπόλοιπα φυσικά χαρακτηριστικά του είναι άγνωστα.
Ύπνια (πόλη Λοκρών)

Η Ύπνια ήταν αρχαία πόλη της Οζολίας Λοκρίδας (περιοχή ανάμεσα σε Δωρίδα, Φωκίδα και Αιτωλία). Σύμφωνα με το Θουκυδίδη, κατά τη διάρκεια του Πελοποννησιακού Πολέμου, η Ύπνια υποχρεώθηκε να παράσχει καταφύγιο στον Σπαρτιατικό στρατό υπό την αρχηγία του Ευρύλοχου (426 π.Χ.). Η τοποθεσία της βρισκόταν στην περιοχή κοντά στη σημερινή Τριταία Φωκίδας
Πάνος Σκουρλέτης

Βιογραφία

Γεννήθηκε στην Αθήνα την 1η Ιανουαρίου 1962 και σπούδασε οικονομικά στο Πανεπιστήμιο Πειραιώς. Διετέλεσε στέλεχος της ΕΚΟΝ Ρήγας Φεραίος, της νεολαίας του ΚΚΕ Εσωτερικού και το 1990 εντάχθηκε στον Συνασπισμό. Eίναι μέλος της Κεντρικής Επιτροπής και της Πολιτικής Γραμματείας του ΣΥΡΙΖΑ και από το 2009 εώς το 2015 διετέλεσε εκπρόσωπος τύπου του κόμματος. Για πολλά χρόνια συνεργάστηκε στενά με τον Αλέκο Αλαβάνο και θεωρείται από τους στενότερους συνεργάτες του Αλέξη Τσίπρα.
Στις βουλευτικές εκλογές του Ιανουαρίου του 2015 εξελέγη για πρώτη φορά βουλευτής Επικρατείας του ΣΥΡΙΖΑ. Ανέλαβε υπουργός Εργασίας, Κοινωνικής Ασφάλισης και Κοινωνικής Αλληλεγγύης και στη συνέχεια υπουργός Παραγωγικής Ανασυγκρότησης, Περιβάλλοντος και Ενέργειας στην πρώτη κυβέρνηση του Αλέξη Τσίπρα.
Στις εκλογές του Σεπτεμβρίου του 2015 επανεξελέγη βουλευτής, αυτή τη φορά στη Β' Αθηνών. Από τις 23 Σεπτεμβρίου 2015 μέχρι τις 5 Νοεμβρίου 2016 ήταν υπουργός Περιβάλλοντος και Ενέργειας. Στις 5 Νοεμβρίου του 2016 ορκίστηκε υπουργός Εσωτερικών και διατήρησε αυτό το αξίωμα μέχρι τις 29 Αυγούστου 2018. Στις 27 Αυγούστου 2018 εξελέγη γραμματέας της Κεντρικής Επιτροπής του ΣΥΡΙΖΑ στη θέση του Πάνου Ρήγα, γεγονός που σήμαινε αυτόματα την αποχώρησή του από την κυβέρνηση.
Στις βουλευτικές εκλογές του 2019 τοποθετήθηκε στην τρίτη θέση του ψηφοδελτίου επικρατείας του ΣΥΡΙΖΑ και επανεξελέγη βουλευτής.

Προσωπική ζωή

Ο Πάνος Σκουρλέτης είναι παντρεμένος και έχει δύο παιδιά.
Μεσιέ 86

Ιστορικό

Ο Μεσιέ 86 ανακαλύφθηκε τις 18 Μαρτίου 1781 από τον Τσαρλς Μεσιέ, μαζί με άλλα 7 μέλη του καταλόγου του στην ίδια περιοχή του ουρανού και το σφαιρωτό σμήνος Μεσιέ 92.

Εκπομπή ακτίνων Χ

Στις ακτίνες Χ ο Μεσιέ 86 παρουσιάζει μία ουρά αερίου (κυρίως υδρογόνου). Έχει ακτίνα 0°,2, δηλαδή περίπου 70 kpc.
Σταυρός Ημαθίας

Θύελλα Σταυρού

Η Θύελλα Σταυρού αθλητικό ποδοσφαιρικό σωματείο με έδρα το Σταυρό Ημαθίας. Ιδρύθηκε το 1955 και απαρτίζεται από δύο ποδοσφαιρικά τμήματα: το ανδρικό και το παιδικό. Πρόεδρος της ομάδας είναι ο Σωκράτης Ζαχαριάδης και προπονητής είναι ο Χρήστος ζαρογιαννης με συνεργάτη του τον Ραφαήλ Μπαντή. Το 1961-1962 αγωνιζόταν στην Γ΄ΕΠΣ τερματίζοντας στην 2η θέση κερδιζοντας την άνοδο στην Β΄ΕΠΣ.Το 1962-1963 αγωνίζόταν στην Β΄ΕΠΣ ,το 1979-1980 αγωνιζόταν στην Β΄ΕΠΣ τερματίζοντας στην 1η θέση κερδίζοντας την άνοδο στην Α΄ΕΠΣ,το1980-1981 αγωνιζόταν στην Α΄ΕΠΣ,τις περίοδους 1984-1985,1985-1986 και 1986-1987 ήταν στην Β΄ΕΠΣ όταν την τελευταία χρονιά γνώρισε τον υποβιβασμό στην Γ΄ΕΠΣ στην οπιοία αγωνίστηκε τις περιόδους 1987-1988 και 1988-1989 όταν τερμάτησε στην 1η θέση κερδίζοντας την άνοδο στην Β΄ΕΠΣ οπου σε αυτήν έμεινε για 3 χρονίες τις περιόδους 1989-1990,1990-1991 και 1991-1992 καθώς τερμάτησε στη 1η θέση με αποτέλεσμα να ανεβεί στην Α΄ΕΠΣ σε αυτήν την κατηγορία έμεινε για 2 περιόδους 1992-1993 και 1993-1994 οπου τερμάισε στην 12η με συνέπεια τον εκ νέου υποβιβασμό στην Β΄ΕΠΣ οπίοια κρατήθηκε για 6 περιόδους 1994-1995,1995-1996,1996-1997,1997-1998,1998-1999 και 1999-2000 όταν και υποβιβάστηκε στην Γ΄ΕΠΣ .Στην Γ΄ΕΠΣ συμμετείχε τις περιόδους 2000-2001,2001-2002,2002-2003,2003-2004,2005-2006 και 2006-2007 όταν τερμάτησε στην 2η θέση με αποτέλεσμα να ανεβεί στην Α2 ΕΠΣ την περίοδο 2007-2008,την περίοδο 2008-2009 τερμάτησε 4η στην Α2 ,την περίοδο 2009-2010 στο κύπελλο ερασιτεχνών της ΕΠΣ Ημαθίας έφτασε ως και τον τελικό χάνοντας με 4-0 απο την Νάουσα. αγωνιζόταν στην Α2 της Ένωση Ποδοσφαιρικών Σωματείων Ημαθίας (ΕΠΣΗ)  και τερμάτισε στην 1η θέση κερδίζοντας την άνοδο στην Α1 στην οποία αγωνιστηκε τις περίοδους 2010-2011 τερμάτησε 6η θέση και την περίοδο 2011-2012 τερμάτησε στην 12η θέση και υποβιβάστηκε στην Α2.Τις περιόδους 2012-2013 τερμάτησε στην 6η,2013-2014 τερμάτησε στην 6η , 2014-2015 τερμάτησε στην 10η και την περίοδο 2015-2016 τερμάτησε στην 12η θέση .Την περίοδο 2016-2017 θα αγωνίζεται στην Α2 της ΕΠΣ Ημαθίας.Τη σεζόν 2018-19 η ομάδα κάνει πολύ μεγάλη προσπάθεια και αξία κατακτά μια θέση στα play offs της κατηγορίας.
Κήρυξ (μυθολογία)

Στην ελληνική μυθολογία ο Κήρυξ (Κήρυκας) ως κύριο πρόσωπο ήταν ένας ήρωας της Αττικής, γιος του Ευμόλπου ή του θεού Ερμή και της Αγλαύρου ή της Έρσης ή της Πανδρόσου. Ο Κήρυξ είναι ο μυθικός γενάρχης του πολύ γνωστού στην αρχαία Αθήνα ιερατικού γένους των Κηρύκων. Ο Κήρυξ αναπαριστάνεται πάνω σε αρχαία αγγεία να κρατά μία δάδα ανάμεσα στους θεούς της Ελευσίνας.
Από το απογόνους του Κήρυκα, τους Κήρυκες ως οικογένεια, αλλά και από τους απογόνους του Ευμόλπου, τους Ευμολπίδες, επιλέγονταν στην αρχαϊκή και κλασική Αθήνα οι κήρυκες, δηλαδή εκείνοι που αποστέλλονταν για ανακωχή ή κήρυξη πολέμου ή διάφορες επίσημες ανακοινώσεις σε άλλες πόλεις. Από τα ίδια γένη επιλέγονταν και διάφοροι τελετουργοί των Ελευσινίων Μυστηρίων.
Εσπρέσο

Ετυμολογία

Ο ιταλικός όρος espresso προέρχεται από το ρήμα esprimere, του οποίου είναι παθητική μετοχή, η οποία σημαίνει αφαιρώ υπό πίεση. 

Ιστορία

Ο καφές εσπρέσο γεννιέται στο Τορίνο το 1884 χάρη στην εφεύρεση της μηχανής για την παραγωγή του από τον Άντζελο Μοριόντο (ευρεσιτεχνία n. 33/256, 16 Μαΐου 1884). Έπειτα, αυτή η εφεύρεση προστατεύεται από μια διεθνής ευρεσιτεχνία, η οποία κατεγράφη στο Παρίσι, στις 23 Οκτώβρη 1885. 

Περιγραφή

Ένας εσπρέσο έχει σκούρο καφέ χρώμα και έναν αφρό στην επιφάνειά του, ο οποίος ονομάζεται κρέμα, αποτελούμενος από λάδι, πρωτεΐνες και σάκχαρα.
Η κρέμα είναι υπεύθυνη για τη διατήρηση των αρωμάτων και της θερμοκρασίας του καφέ. Η ιδανική κρέμα έχει χρώμα φουντουκί με καστανές ανταύγειες. Πρέπει να είναι πυκνή, ομοιόμορφη και λεία και να μην παρουσιάζει φυσαλίδες στην επιφάνειά της. Η ιδανική πυκνότητά της είναι 2mm και δεν πρέπει να εξαφανιστεί μέχρι ο καφές να είναι έτοιμος.
Για να έχει κανείς δικαίωμα στο όνομα "espresso", το ζεστό ρόφημα θα πρέπει να έχει προετοιμαστεί με τουλάχιστον 7 γραμμάρια καβουρδισμένου καφέ ανά δεκατόλιτρο (ενάντια στα 5 γραμμάρια που χρειάζονται για έναν «καφέ»). 
Ο καφές εσπρέσο διαφέρει από τον καφέ που συνήθως ετοιμάζεται με φιλτράρισμα ή απλή διήθηση (όπως στις ιταλικές καφετέριες) λόγω της παχιάς υφής και του έντονου αρώματός του. 
Λόγω της δυνατής του γεύσης, ο εσπρέσο, ο οποίος σερβίρεται χωρίςζάχαρη και χωρίς γάλα, θεωρείται από μερικούς ως ένας καφές με εξαιρετική γεύση: σερβίρεται γενικά σε μικρή ποσότητα και σε μικρά φλιτζάνια.  
Κατά κανόνα, ένας εσπρέσο, απλός ή διπλός, πρέπει να συνοδεύεται από ένα ποτήρι φρέσκο νερό προκειμένου να ξανοίξει ο ουρανίσκος πριν ή μετά την απόλαυση.

Εθνικό Ινστιτούτο Ιταλικού Εσπρέσο

Από το 1998, το Εθνικό Ινστιτούτο Ιταλικού Εσπρέσο δεσμεύτηκε να προασπίσει την ποιότητα του εσπρέσο από μια αναγνωρισμένη πιστοποίηση CSQA (πιστοποιητικό συμμόρφωσης No 214, 24 Σεπτέμβρη 1999, DTP 008 ed. 1), η οποία προβλέπει αποκλειστικά την χρήση πιστοποιημένων μειγμάτων, μηχανών και ειδικευμένων επαγγελματιών.
Ο πιστοποιημένος εσπρέσο είναι ένα φλιτζάνι, το οποίο περιέχει 25ml καφέ, με μία κρέμα άρτιας υφής στην επιφάνειά του και χρώμα φουντουκί προς καφέ σκούρο. Το άρωμα πρέπει να είναι έντονο και πλούσιο με αρωματικές αποχρώσεις λουλουδιών, φρούτων, σοκολάτας και φρυγανιάς. Στη γεύση, ο καφές πρέπει να είναι δυνατός και βελούδινος, ελαφρώς πικρός και ποτέ στυφός.

Εκθέσεις

Από το 2004, στηνΤεργέστη, πραγματοποιείται κάθε δύο χρόνια η έκθεση TriestEspresso: μεγάλη διεθνής έκθεση αφιερωμένη στον τομέα της βιομηχανίας του εσπρέσο.